Predkladacia správa

      V dňoch 18.-22. marca 2002 sa v Monterrey v Mexiku uskutočnila Medzinárodná konferencia OSN “Financovanie pre rozvoj”. Konferencia mala formát medzinárodného fóra na najvyššej úrovni s cieľom zamerať pozornosť na kľúčové otázky vo vzťahu k rozvojovej politike medzinárodného spoločenstva a dať globálnu odpoveď na výzvy spojené s financovaním rozvoja, ktorého cieľom je zmiernenie chudoby, dosiahnutie hospodárskeho rastu a zabezpečenie trvalo udržateľného rozvoja vo svete.

      Účasť Slovenska na konferencii sa uskutočnila na základe pozvania mexického prezidenta Vicenta Foxa pre predsedu vlády SR Mikuláša Dzurindu. Vláda SR na svojom zasadnutí dňa 27. februára 2002 uznesením č. 191 schválila zloženie slovenskej delegácie na tomto podujatí. Vedúcim slovenskej delegácie na summite konferencie v dňoch 21.-22. marca 2002 bol podpredseda vlády pre ekonomiku Ivan Mikloš. Na ministerskej časti konferencie v dňoch 18.-20. marca 2002 delegáciu SR viedol štátny tajomník Ministerstva hospodárstva SR Peter Brňo. V slovenskej delegácii boli aj zástupcovia MZV SR, ÚV SR, MF SR, MH SR, EXIMBANKY a zastupiteľského úradu SR v Mexiku. 

      Kľúčovým výstupom rokovaní predstaviteľov štátov zúčastnených na Konferencii sa stal tzv. Monterreyský konsenzus ako dôležitá politická deklarácia, ktorý má ambíciu stať sa základným dokumentom pre ďalší postup zainteresovaných krajín v oblasti financovania rozvoja na obdobie najbližších rokov. 

      Tento dokument vyjadruje odhodlanie a pripravenosť celého medzinárodného spoločenstva dosiahnuť stanovené ciele rozvojovej politiky, medzi ktoré patrí zníženie chudoby do r. 2015 o polovicu, zabezpečenie všeobecného prístupu k základnému vzdelaniu, zníženie materskej a detskej úmrtnosti a zvrátenie negatívneho trendu v boji s prenosnými chorobami, najmä HIV/AIDS. Zároveň zdôrazňuje význam koherentného prístupu k financovaniu rozvoja a partnerstvo, ktoré zaručia súlad medzi hospodársky vyspelými donorskými krajinami a rozvojovými krajinami na posilnenie efektívnosti využitia zdrojov pre financovanie rozvoja.

      Tým, že vláda SR svojím uznesením č. 332 zo 4. apríla 2002 schválila východiská národného programu poskytovania slovenskej rozvojovej pomoci na rok 2002 (90 mil. Sk z výnosov privatizácie) a v jej v 10-ročnom horizonte a vzala na vedomie jej gradovanie až do úrovne 0,125% HNP, Slovensko sa aktívne zapája do post-monterreyského procesu charakterizovaného naplnením Miléniových rozvojových cieľov stanovených na Miléniovom summite OSN v septembri 2000.